
                                                               AVIZ

asupra propunerii legislative pentru modificarea 
Legii nr.571/2003 privind Codul Fiscal, publicată în M. Of nr.927 din Decembrie 2003 (rectificată în M. Of. nr.112 din 06 februarie 2004), 
cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea Legii nr.571/2003 privind Codul Fiscal, publicată în M. Of nr.927 din Decembrie 2003                              (rectificată în M. Of. nr.112 din 06 februarie 2004), cu modificările şi completările ulterioare, trimisă cu adresa nr. Pl-x 254 din 9 mai 2011, înregistrată sub nr. 21/106 din  11 mai  2011. 
  Senatul, în calitate de primă Cameră sesizată, a respins iniţiativa legislativă în şedinţa din 4 mai 2011.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  24 mai 2011.
     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa            nr. 1653 din 28 decembrie 2010 şi  punctul de vedere al Guvernului trimis cu adresa nr. 101 din 14 ianuarie 2011 prin care nu susţine adoptarea acestei iniţiativei legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât  pentru aplicarea unei astfel de măsuri, ar fi necesară instituirea unei derogări de la prevederile art. 125 din Legea nr. 571/2003 privind Codul fiscal, cu modificările şi completările ulterioare, care stabilesc că taxa pe valoarea adăugată este un impozit indirect datorat la bugetul statului.
În consecinţă, ar fi trebuit să se introducă un nou paragraf în cadrul                art. 125 din Legea nr. 571/2003 privind Codul fiscal, cu modificările şi completările ulterioare, prin care să se prevadă că un procent din sumele colectate cu titlu de TVA se vor face venit la bugetul de stat şi alt procent la bugetele locale, nu să se includă o prevedere legală în cadrul art. 140, care stabileşte cotele de TVA aplicabile în România, şi nu unde se vor face venit sumele colectate cu titlu de TVA şi nici destinaţia bugetară a acestora.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi,                             avizarea negativă a iniţiativei legislative.

   În raport cu obiectul şi conţinutul său, propunerea legislativă face parte din categoria legilor ordinare.
          PREŞEDINTE
          SECRETAR   
         Mihai TUDOSE                                                      Marin ALMĂJANU
       Şef serviciu,
    Graziella Segărceanu

